pythainlp/thaigov-v2-corpus-22032023 huggingface dataset:
วันพฤหัสบดีที่ 25 กุมภาพันธ์ 2564
สธ. จับมือ อสม. 1 ล้าน 5 หมื่น คน บอกต่อ “วัคซีนป้องกันโควิด 19” สร้างความมั่นใจ คืนรอยยิ้มประเทศไทย
กระทรวงสาธารณสุข ประชุมทางไกล มอบภารกิจ อสม. พร้อมบอกต่อเรื่องฉีดวัคซีนป้องกันโรคโควิด 19 ออกเคาะประตูบ้าน สำรวจคัดกรองกลุ่มเป้าหมายในชุมชน แนะนำขั้นตอนรับการฉีดวัคซีน เชิญชวนลงทะเบียน LINE Official Account “หมอพร้อม”
กระทรวงสาธารณสุข ประชุมทางไกล มอบภารกิจ อสม. พร้อมบอกต่อเรื่องฉีดวัคซีนป้องกันโรคโควิด 19 ออกเคาะประตูบ้าน สำรวจคัดกรองกลุ่มเป้าหมายในชุมชน แนะนำขั้นตอนรับการฉีดวัคซีน เชิญชวนลงทะเบียน LINE Official Account “หมอพร้อม” สร้างความมั่นใจ คืนรอยยิ้มประเทศไทย
วันนี้ (25 กุมภาพันธ์ 2564) ณ กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข พร้อมด้วย ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข นายแพทย์เกียรติภูมิ วงศ์รจิต ปลัดกระทรวงสาธารณสุข และนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ ประชุมทางไกลผู้บริหาร นายแพทย์สาธารณสุขจังหวัด หัวหน้างานสุขภาพภาคประชาชน ประธานชมรม อสม.จังหวัด/อำเภอ ผู้แทนสาธารณสุขอำเภอ มอบหมายภารกิจ อสม.พร้อม บอกต่อเรื่องฉีดวัคซีนป้องกันโควิด 19 สร้างความมั่นใจประชาชน คืนรอยยิ้มประเทศไทย
นายอนุทินกล่าวว่า รัฐบาลได้มอบหมายให้กระทรวงสาธารณสุข จัดหาและจัดบริการฉีดวัคซีนป้องกันโควิด 19 ให้กับทุกคนที่อยู่ในประเทศไทยตามความสมัครใจ ซึ่งขณะนี้วัคซีน 3 แสนโดสแรกถึงประเทศไทยแล้ว ทั้งจากบริษัทซิโนแวคและแอสตร้าเซนเนกา ซึ่งจะทยอยส่งจนครบ 63 ล้านโดสและฉีดให้กับประชาชนภายในปี 2564 กระทรวงสาธารณสุข จึงได้มอบหมายให้ อสม.กว่า 1 ล้าน 5 หมื่น คน ลงพื้นที่เคาะประตูบ้าน ให้ความรู้ ความเข้าใจที่ถูกต้องเรื่องการฉีดวัคซีนโควิด 19 แก่ประชาชน รวมทั้งให้สำรวจกลุ่มเสี่ยง และคัดกรองกลุ่มเป้าหมายที่ควรได้รับวัคซีนเป็นอันดับแรก ให้คำแนะนำความสำคัญที่ต้องได้รับวัคซีน ความปลอดภัย รวมถึงขั้นตอนการรับการฉีดวัคซีน พร้อมเชิญชวนประชาชนลงทะเบียนผ่าน LINE Official Account “หมอพร้อม” ที่เป็นช่องทางการสื่อสาร ตลอดจนติดตามอาการข้างเคียงจากการฉีดวัคซีน ระบบนัดในการรับวัคซีน และการรายงานผลแก่เจ้าหน้าที่ โดยจะเริ่มฉีดให้ประชาชนกลุ่มเป้าหมายตั้งแต่เดือนมีนาคมเป็นต้นไป
“ที่ผ่านมา อสม.ถือเป็นกลไกสำคัญในการควบคุมการระบาด สามารถปฏิบัติงานได้อย่างมีประสิทธิภาพ และครั้งนี้ก็เช่นกัน เชื่อว่า พลังของ อสม.จะถูกนำมาใช้อีกครั้งในการเป็นกระบอกเสียง สร้างการรับรู้ และความเข้าใจเรื่องวัคซีน รวมถึงการสนับสนุนการทำงานของทีมแพทย์และบุคลากรสาธารณสุข เป็นมดงานให้กับประเทศไทย ซึ่งต้องเสียสละทั้งกำลังกาย กำลังทรัพย์ ในการปกป้องประเทศให้รอดพ้นจากโรคโควิด 19 ครั้งนี้” นายอนุทินกล่าว
ด้านนายแพทย์ธเรศ อธิบดีกรมสนับสนุนบริการสุขภาพ กล่าวต่อว่า สำหรับการฉีดวัคซีนป้องกันโควิด 19
ในระยะแรกที่มีวัคซีนจำกัด จะฉีดให้กับกลุ่มเป้าหมายในพื้นที่ควบคุมสูงสุดและเข้มงวด พื้นที่ควบคุม และพื้นที่ขับเคลื่อนเศรษฐกิจและสังคม ได้แก่ บุคลากรทางการแพทย์และสาธารณสุข กลุ่มบุคลากรด่านหน้า อสม. และเจ้าหน้าที่ฝ่ายความมั่นคง เป็นต้น ผู้ที่มีโรคประจำตัว ได้แก่ โรคทางเดินหายใจเรื้อรัง โรคหัวใจและหลอดเลือดโรคไตเรื้อรัง โรคหลอดเลือดสมอง โรคมะเร็งทุกชนิด โรคเบาหวาน โรคอ้วน ประชาชนและแรงงานกลุ่มเสี่ยง
************************** 25 กุมภาพันธ์ 2564
วันพฤหัสบดีที่ 25 กุมภาพันธ์ 2564
บอร์ด ธ.ก.ส. อนุมัติเงินสนับสนุน 3 โครงการช่วยเหลือเกษตรกรผู้ปลูกข้าว
คณะกรรมการ ธ.ก.ส.อนุมัติจ่ายเงินช่วยเหลือโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวนาปี ปีการผลิต 2563/64 ตามนโยบายรัฐบาล เพื่อช่วยลดต้นทุนการผลิตและกระตุ้นให้เกษตรกรดูแลรักษาข้าวให้มีคุณภาพดี ในอัตราไร่ละ 500 บาท
คณะกรรมการ ธ.ก.ส. อนุมัติจ่ายเงินช่วยเหลือโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวนาปี ปีการผลิต 2563/64 ตามนโยบายรัฐบาล เพื่อช่วยลดต้นทุนการผลิตและกระตุ้นให้เกษตรกรดูแลรักษาข้าวให้มีคุณภาพดี ในอัตราไร่ละ 500 บาท สูงสุดไม่เกิน 20 ไร่ หรือไม่เกิน 10,000 บาทต่อครัวเรือน วงเงินกว่า 28,000 ล้านบาท โดยทยอยโอนเข้าบัญชีเกษตรกรโดยตรง 25 ก.พ. – 30 เม.ย. 64 จำนวนกว่า 160,000 ราย จำนวนเงินกว่า 1,200 ล้านบาท และเห็นชอบขยายวงเงินเพิ่มเติมโครงการสินเชื่อชะลอการขายข้าวเปลือกนาปี และโครงการประกันรายได้เกษตรกรผู้ปลูกข้าว ปีการผลิต 2563/64 ซึ่งจะนำเสนอ ครม. พิจารณาก่อนดำเนินการ
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะกรรมการ ธ.ก.ส. ในการประชุมเมื่อวันที่ 24 กุมภาพันธ์ 2564 ได้เห็นชอบตามมติคณะรัฐมนตรี เมื่อวันที่ 9 กุมภาพันธ์ 2564 ซึ่งเสนอโดยกระทรวงพาณิชย์ เห็นชอบให้ ธ.ก.ส. ดำเนินโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64 เพื่อบรรเทาความเดือดร้อนจากภาระต้นทุนการผลิตที่สูงขึ้นและจูงใจให้เกษตรกรดูแลรักษาข้าวให้มีคุณภาพดี เพื่อที่จะมีโอกาสขายข้าวในราคาที่สูงและมีรายได้มากขึ้น
โดยสนับสนุนเงินให้เกษตรกรที่ขึ้นทะเบียนผู้ปลูกข้าว ปีการผลิต 2563/64 รอบที่ 1 กับกรมส่งเสริมการเกษตร กระทรวงเกษตรและสหกรณ์ ในอัตราไร่ละ 500 บาท สูงสุดไม่เกิน 20 ไร่ หรือไม่เกิน 10,000 บาทต่อครัวเรือน วงเงินงบประมาณ 28,000 ล้านบาท เป้าหมายเกษตรกรจำนวน 4.56 ล้านครัวเรือน โดย ธ.ก.ส. จะทยอยโอนเงินดังกล่าวเข้าบัญชีเงินฝากของเกษตรกร ตั้งแต่วันที่ 25 กุมภาพันธ์ – 30 เมษายน 2564 ทั้งนี้ เกษตรกรสามารถตรวจสอบจำนวนเงินที่โอนเข้าบัญชีผ่านแอปพลิเคชัน ธ.ก.ส. A-Mobile และกรณีที่เกษตรกรลูกค้าสมัครใช้บริการ BAAC Connect จะได้รับข้อความแจ้งเตือนผ่าน LINE Official BAAC Family เมื่อเงินเข้าบัญชีของท่านแล้ว
นอกจากนี้ คณะกรรมการ ธ.ก.ส. ได้เห็นชอบโครงการสินเชื่อชะลอการขายข้าวเปลือกนาปี ปีการผลิต 2563/64 โดยเป็นการปรับกรอบวงเงินจาก 19,826 ล้านบาท เพิ่มขึ้นอีก 4,504 ล้านบาท ประกอบด้วย วงเงินสินเชื่อ จำนวน 3,500 ล้านบาท วงเงินค่าฝากเก็บและรักษาคุณภาพข้าว จำนวน 480 ล้านบาท และค่าใช้จ่ายอื่น ๆ จำนวน 524 ล้านบาท รวมเป็น 24,330 ล้านบาท เพื่อรองรับการชะลอปริมาณข้าวเปลือกเพิ่มเติม จำนวน 0.32 ล้านตันข้าวเปลือก รวมเป็น 1.82 ล้านตันข้าวเปลือก พร้อมขยายระยะเวลาจัดทำสัญญากู้จากเดิมสิ้นสุดวันที่ 28 กุมภาพันธ์ 2564 เป็น 31 มีนาคม 2564 และโครงการประกันรายได้เกษตรกรผู้ปลูกข้าว ปีการผลิต 2563/64 รอบที่ 1 (เพิ่มเติมครั้งที่ 2) โดยขอปรับกรอบวงเงินจากเดิม 46,807 ล้านบาท เพิ่มขึ้นอีก 3,839 ล้านบาท รวมเป็น 50,646 ล้านบาท โดยเป็นเงินชดเชยการประกันรายได้ให้เกษตรกร วงเงิน 3,755 ล้านบาท และค่าใช้จ่ายอื่น ๆ วงเงิน 84 ล้านบาท ทั้งนี้ โครงการสินเชื่อชะลอการขายข้าวเปลือกนาปี ปีการผลิต 2563/64 และโครงการประกันรายได้เกษตรกรผู้ปลูกข้าว ปีการผลิต 2563/64 ธ.ก.ส. จะดำเนินการเมื่อคณะรัฐมนตรีมีมติให้ความเห็นชอบแล้ว
วันพฤหัสบดีที่ 25 กุมภาพันธ์ 2564
‘รมช.ประภัตร’ เยี่ยมชมวิสาหกิจชุมชนกลุ่มเครือข่ายพัฒนาโคเนื้อตาก
‘รมช.ประภัตร’ เยี่ยมชมวิสาหกิจชุมชนกลุ่มเครือข่ายพัฒนาโคเนื้อตาก เกษตรกรขานรับโครงการโคขุนกู้วิกฤต โควิด 19
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ กล่าวภายหลังลงพื้นที่ตรวจเยี่ยมวิสาหกิจชุมชนกลุ่มเครือข่ายพัฒนาโคเนื้อตาก ณ ต.ตากตก อ.บ้านตาก จ.ตาก ว่า กลุ่มวิสาหกิจชุมชนแปลงใหญ่โคเนื้อในเขตปฏิรูปที่ดินมีเกษตรกรส่วนใหญ่ประกอบอาชีพหลักคือเกษตรกรรม โดยปลูกข้าวเป็นอาชีพหลักและเลี้ยงโคเนื้อเป็นอาชีพเสริม เกษตรกรสามารถปลูกข้าวได้ปีละ 1 ครั้ง เนื่องจากทรัพยากรดินและน้ำไม่เหมาะสมในการปลูกข้าว เกษตรกรอาศัยน้ำฝนเป็นหลักในการทำการเกษตร ทำให้ผลผลิตตกต่ำ เกษตรกรมีรายได้ไม่พอกับรายจ่าย และมีหนี้สิน และด้วยผลกระทบจากสถานการณ์ระบาดของไวรัสโคโรน่า 2019 ทำให้มีอุปสรรคในการประกอบอาชีพเพิ่มขึ้น เกษตรกรมีหนี้สินเพิ่มมากขึ้น ทำให้ไม่สามารถพึ่งพาตนเองได้
ดังนั้น วิสาหกิจชุมชนกลุ่มเครือข่ายพัฒนาโคเนื้อตาก จึงมีแผนในการส่งเสริมและเพิ่มศักยภาพการเลี้ยงโคเนื้อลูกผสมพันธุ์ยุโรปให้แก่สมาชิก เพื่อจำหน่ายเป็นโคขุนซึ่งตลาดมีความต้องการสูง ประกอบกับกลุ่มฯ ได้ทำบันทึกข้อตกลง (MOU) ในการซื้อขายโคกลางน้ำกับผู้ประกอบการเครือข่าย และต้องการต่อยอดทำเกษตรสมัยใหม่ โดยใช้เครื่องจักรกลเทคโนโลยี เครื่องมือ วัสดุอุปกรณ์ ยกระดับมาตรฐานและเพิ่มศักยภาพการเลี้ยงโคเนื้อและจัดการอาหารสัตว์เพื่อเพิ่มศักยภาพและความเข้มแข็งในการบริหารจัดการการผลิตสินค้าเกษตร ยกระดับสินค้า และสร้างโอกาสในการเพิ่มคุณภาพผลผลิต และผลตอบแทนจากการผลิต การลดต้นทุนการผลิต รายได้เพิ่มขึ้นอย่างยั่งยืนต่อไป สอดคล้องกับโครงการส่งเสริมการเลี้ยงสัตว์และกิจการที่เกี่ยวเนื่องฯ หรือ โคขุนกู้วิกฤติ โควิด19 ที่รัฐบาลสนับสนุนงบประมาณ 50,000 ล้านบาท ให้เกษตรกร 1 ล้าน ดอกเบี้ย 100 บาท เพื่อส่งเสริมให้เกษตรกรเลี้ยงโคเนื้อ เรื่องจากเป็นที่ต้องการของตลาด เพิ่มศักยภาพการเลี้ยงโคเนื้อและโคขุนแก่สมาชิก เพื่อยกระดับสินค้าให้มีคุณภาพ และลดต้นทุนการผลิต
ทั้งนี้ แปลงใหญ่โคเนื้อดังกล่าว มีสมาชิกทั้งหมด 80 ราย มีวัวของสมาชิกทั้งหมดประมาณ 540 ตัว พื้นที่ 1,700 ไร่ แปลงหญ้าอาหารสัตว์สมาชิกแต่ละรายมีไม่น้อยกว่า 5 ไร่ รวมไม่น้อยกว่า 400 ไร่
วันพฤหัสบดีที่ 25 กุมภาพันธ์ 2564
สธ.แจงแผนกระจายวัคซีนโควิด 19 เตรียมพร้อมระบบรองรับแล้ว
กระทรวงสาธารณสุขพร้อมฉีดวัคซีนโควิด 19 ล็อตแรกที่มีจำนวนจำกัดในกลุ่มเป้าหมายและพื้นที่เป้าหมาย 18 จังหวัด เตรียมพร้อมระบบรองรับแล้ว เบื้องต้นให้โรงพยาบาลนัดกลุ่มเสี่ยงมาฉีดวัคซีน จากนั้นใช้ระบบ "หมอพร้อม" ติดตามอาการและนัดหมายฉีดเข็มที่ 2
วันนี้ (25 กุมภาพันธ์ 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ธงชัย เลิศวิไลรัตนพงศ์ หัวหน้าผู้ตรวจราชการกระทรวงสาธารณสุข แถลงข่าว การกระจายวัคซีนโควิด 19 และความพร้อมของสถานพยาบาลในการฉีดวัคซีน ว่า ขณะนี้วัคซีนของซิโนแวคอยู่ระหว่างการตรวจคุณภาพ (Lot Release) ที่กรมวิทยาศาสตร์การแพทย์ โดยจะดำเนินการให้เร็วที่สุด เพื่อนำมาฉีดให้แก่กลุ่มเป้าหมาย ได้แก่ บุคลากรทางการแพทย์และสาธารณสุขด่านหน้า เจ้าหน้าที่ที่มีโอกาสสัมผัสผู้ป่วยโควิด 19 และประชาชนที่มีโรคประจำตัวที่ติดเชื้อแล้วเสี่ยงอาการรุนแรงและเสียชีวิตง่าย ในช่วงอายุ 18-59 ปี ในพื้นที่ ที่คณะอนุกรรมการอำนวยการบริหารจัดการการให้วัคซีนป้องกันโรคติดเชื้อไวรัสโคโรนา 2019 (โควิด 19) กำหนด ได้แก่ พื้นที่ควบคุมสูงสุดและเข้มงวด พื้นที่ควบคุม และพื้นที่ขับเคลื่อนเศรษฐกิจ จำนวน 18 จังหวัดการขนส่งมีองค์การเภสัชกรรมร่วมกับบริษัท DKSH ดำเนินการด้วยระบบลูกโซ่ความเย็น ควบคุมอุณหภูมิ 2-8 องศาเซลเซียส ซึ่งสามารถส่งวัคซีนไปถึงโรงพยาบาลชุมชนทุกแห่งทั่วประเทศภายใน 24 ชั่วโมง
นายแพทย์ธงชัยกล่าวว่า เนื่องจากวัคซีนทยอยมาเป็นล็อต จึงไม่สามารถฉีดให้แก่กลุ่มเสี่ยงทั้งหมดคราวเดียวได้ การกำหนดว่าจะจัดสรรให้กลุ่มเสี่ยงใดและพื้นที่ใดก่อนขึ้นกับการพิจารณาของคณะกรรมการโรคติดต่อจังหวัด โดยมีการจัดทำแผนการบริหารจัดการวัคซีนจังหวัด นำรายชื่อกลุ่มที่จะได้รับการฉีดวัคซีนเข้ามาในระบบ Line Official Account หมอพร้อม ซึ่งในกลุ่มจังหวัดที่ได้รับการจัดสรรวัคซีนก่อนจะแสดงรายชื่อกลุ่มเป้าหมายที่จะได้รับการฉีดวัคซีนภายใน 1-2 วันนี้ อย่างไรก็ตาม ระยะแรกโรงพยาบาลจะติดต่อกลุ่มเป้าหมายให้รับวัคซีนตามความสมัครใจก่อน จากนั้นจะประชาสัมพันธ์ให้กลุ่มเสี่ยงลงทะเบียนเลือกวัน เวลา สถานที่ฉีดผ่านไลน์หมอพร้อมต่อไป แต่หากตัวเองอยู่ในกลุ่มเสี่ยงที่จะได้รับวัคซีน แต่ไม่มีรายชื่อให้ติดต่อโรงพยาบาลที่รักษาและขอลงทะเบียนเพิ่มเติม สำหรับประชาชนทั่วไปสามารถลงทะเบียนล่วงหน้าในไลน์หมอพร้อมได้ แต่จะยังไม่มีรายชื่อเป็นผู้ได้รับวัคซีน
นายแพทย์ธงชัยกล่าวต่อว่า สำหรับวัคซีนของแอสตราเซนเนกา คณะอนุกรรมการฯ พิจารณาให้ฉีดในผู้สูงอายุเกิน 60 ปีขึ้นไปเป็นหลัก จึงเข้ามาเติมเต็มการฉีดวัคซีนในกลุ่มเป้าหมายระยะแรก โดยออกแบบให้มีการฉีดคนละวันกับวัคซีนของซิโนแวค โดยวัคซีนของซิโนแวคจะฉีดวันจันทร์-ศุกร์ ส่วนของแอสตราเซนเนกาฉีดวันเสาร์และอาทิตย์ เพื่อไม่ให้เกิดความสับสน เนื่องจากกลุ่มเป้าหมายเป็นคนละกลุ่ม ทั้งนี้ สถานพยาบาลได้จัดสถานที่และระบบขั้นตอนการฉีดวัคซีน 8 ขั้นตอนตามที่กำหนดแล้ว โดยขอให้ผู้ที่มารับการฉีดวัคซีนใช้ไลน์ หมอพร้อม ในการติดตามอาการหลังรับการฉีดวัคซีน ซึ่งจะมีระบบในการแจ้งเตือนในการมารับวัคซีนเข็มที่สอง โดยของซิโนแวคจะฉีดห่างกัน 21 วัน ส่วนของแอสตราเซนเนกาฉีดห่างกัน 10-12 สัปดาห์ สำหรับผู้ที่ไม่มีสมาร์ทโฟนจะมีการติดตามผ่าน อสม.และทางโทรศัพท์
“การบริหารจัดการวัคซีนมีการวางระบบเชื่อมโยงข้อมูลทั้งหมด ตั้งแต่การขนส่งที่มีการติดตามวัดอุณหภูมิให้คงที่จนถึงตู้เย็นในโรงพยาบาล มีการทำข้อมูลว่าฉีดวัคซีนของอะไร ล็อตนัมเบอร์อะไร ทำให้ตรวจสอบได้ทั้งหมด” นายแพทย์ธงชัยกล่าว
*************************** 25 กุมภาพันธ์ 2564
วันพฤหัสบดีที่ 25 กุมภาพันธ์ 2564
ก.แรงงาน เผย ตลาดแรงงาน EEC เปิดรับแรงงาน กว่าหมื่นอัตรา
กระทรวงแรงงาน สำรวจความต้องการแรงงานในพื้นที่เขตพัฒนาพิเศษภาคตะวันออก  (Eastern Economic Corridor : EEC) พบยังต้องการแรงงานภาคอุตสาหกรรม 11,682 อัตรา เพื่อทำงานในพื้นที่จังหวัดชลบุรี ระยอง และฉะเชิงเทรา
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานมุ่งมั่นดำเนินการตามยุทธศาสตร์ชาติด้านการสร้างรายได้และการเพิ่มขีดความสามารถในการแข่งขัน เพื่อยกระดับการพัฒนาประเทศเป็นกลุ่มที่มีรายได้สูง ตามนโยบาย พล.อ.ประยุทธ์ จันทร์โอชา นายกรัฐมนตรี ที่ให้ความสำคัญกับพื้นที่เศรษฐกิจในเขตพัฒนาพิเศษภาคตะวันออก (Eastern Economic Corridor : EEC) โดยในส่วนที่เกี่ยวข้องด้านแรงงาน มีศูนย์บริหารแรงงานเขตพัฒนาพิเศษภาคตะวันออก (EEC Labour Administration Centre) เป็นองค์กรสำคัญในการขับเคลื่อนด้านแรงงาน เศรษฐกิจและสังคม ให้เกิดการขยายตัวทางเศรษฐกิจจากการส่งเสริมการลงทุนในพื้นที่ ซึ่งจะนำมาสู่การจ้างงานจำนวนมาก โดยเฉพาะกิจการในกลุ่มอุตสาหกรรมเป้าหมาย ซึ่งจากการสำรวจความต้องการแรงงานในพื้นที่ฯ พบต้องการแรงงานจำนวน 11,682 อัตรา แบ่งเป็นจังหวัดระยอง 8,083 อัตรา ฉะเชิงเทรา 1,807 อัตรา และชลบุรี 1,792 อัตรา
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า กรมการจัดหางาน ได้จัดหาตำแหน่งงานว่างในเขตพัฒนาพิเศษภาคตะวันออก จำนวน 11,682 อัตรา โดยมีตำแหน่งงาน ดังนี้ 1.แรงงานด้านการประกอบอื่น ๆ 5,931 อัตรา 2.แรงงานด้านการผลิตอื่นๆ ; แรงงานทั่วไป 3,449 อัตรา 3.พนักงานบริการอื่น ๆ 196 อัตรา 4.ช่างประกอบยานยนต์ 161 อัตรา 5.ช่างเทคนิควิศวกรรมอิเล็กทรอนิกส์ 130 อัตรา 6.ช่างเชื่อมโลหะด้วยไฟฟ้า 129 อัตรา 7.พนักงานคัดแยกไปรษณีย์ภัณฑ์ 100 อัตรา 8.พนักงานขับรถยนต์บรรทุกขนาดเล็กและรถตู้ 83 อัตรา 9.เจ้าหน้าที่คลังสินค้าอื่นๆ 90 อัตรา 10.พนักงานขับรถยนต์ 60 อัตรา และอื่นๆ (เจ้าหน้าที่ฝ่ายบุคคล ,ยามรักษาการณ์ ,พนักงานรักษาความปลอดภัยที่จอดรถ ,ช่างเทคนิควิศวกรรมโลหะ ฯลฯ)
“สำหรับภารกิจของกรมการจัดหางานในศูนย์ EEC มีการให้บริการ 3 กิจกรรม ได้แก่ 1. จัดหางานให้กลุ่มอุตสาหกรรมปัจจุบัน ซึ่งประกอบด้วย อุตสาหกรรมเดิมที่มีศักยภาพ (Fist S-curve) อุตสาหกรรมแห่งอนาคต (New S- curve) และอุตสาหกรรมดั้งเดิม 2.ให้บริการแนะแนวอาชีพสำหรับนักเรียน และนักศึกษา เพื่อการตัดสินใจเลือกเรียนในสายอาชีพที่ตอบโจทย์ความต้องการของตลาดแรงงาน ซึ่งทำให้มีโอกาสได้รับการจ้างงานสูง 3.ตรวจลงตราและออกใบอนุญาตทำงานแก่ผู้บริหาร ช่างฝีมือ ผู้ชำนาญ ตามกฎหมายว่าด้วยการส่งเสริมการลงทุน กฎหมายว่าด้วยการนิคมอุตสาหกรรม และกฎหมายว่าด้วยการปิโตรเลียม รวมทั้งการบูรณาการทำงานร่วมกับหน่วยงานในสังกัดกระทรวงแรงงาน หน่วยงานภาครัฐ เอกชน และหน่วยงานที่เกี่ยวข้อง เพื่อร่วมกันแก้ปัญหาการว่างงาน การวางแผนการผลิตและพัฒนากำลังแรงงานคุณภาพเข้าสู่ตลาดแรงงาน ผู้สนใจสามารถเข้ารับบริการได้ที่ศูนย์บริหารแรงงานเขตพัฒนาพิเศษภาคตะวันออก (EEC Labour Administration Centre) ซึ่งตั้งอยู่ที่สถาบันพัฒนาฝีมือแรงงาน 3 ชลบุรี” อธิบดีกรมการจัดหางาน กล่าว
ทั้งนี้ ผู้ที่ต้องการหางานทำ สามารถเข้าดูรายละเอียดตำแหน่งงานว่างได้ที่เว็บไซต์ smartjob.doe.go.th หรือขอรับคำปรึกษา แนะแนวอาชีพ และแนะนำการประกอบอาชีพอิสระ สามารถติดต่อสอบถามข้อมูลเพิ่มเติมได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือสายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน 1694
วันพฤหัสบดีที่ 25 กุมภาพันธ์ 2564
การรถไฟแห่งประเทศไทยชะลอการจัดซื้อจัดจ้างก่อสร้างรถไฟไทย-จีน 3-1 หลังศาลปกครองมีคำสั่งทุเลาการบังคับคดีไว้ชั่วคราว
การรถไฟแห่งประเทศไทย (รฟท.) กระทรวงคมนาคม ชี้แจงเพิ่มเติมเกี่ยวกับการดำเนินการจัดซื้อจัดจ้าง งานก่อสร้าง โครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค
การรถไฟแห่งประเทศไทย (รฟท.) กระทรวงคมนาคม ชี้แจงเพิ่มเติมเกี่ยวกับการดำเนินการจัดซื้อจัดจ้าง งานก่อสร้าง งานสัญญาที่ 3-1 งานโยธาสำหรับช่วงแก่งคอย-กลางดง และช่วงปางอโศก-บันไดม้า โครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร-หนองคาย (ระยะที่ 1 ช่วงกรุงเทพฯ - นครราชสีมา) ว่า ตามที่คณะกรรมการพิจารณาอุทธรณ์และข้อร้องเรียน กรมบัญชีกลาง พิจารณาให้ บริษัท บีพีเอ็นพี จำกัด (กลุ่มบริษัท นภาก่อสร้างและพันธมิตรจากประเทศมาเลเซีย) มีคุณสมบัติครบถ้วนตามเงื่อนไขที่กำหนดไว้ในการเข้าร่วมประมูลโครงการดังกล่าว ต่อมาทาง บริษัท ไชน่า เรลเวย์ นัมเบอร์เทน เอ็นจิเนียริ่ง กรุ๊ปจำกัด ซึ่งทำสัญญาร่วมค้าอันมีลักษณะเป็นกิจการร่วมค้ากับบริษัท อิตาเลียนไทย ดีเวล๊อปเม้นต์ จำกัด (มหาชน) ภายใต้ชื่อ กิจการร่วมค้า ITD-CREC No.10 JV ได้ยื่นฟ้องต่อศาลปกครองกลาง เพื่อขอทุเลาการบังคับตามคำสั่งของ คณะกรรมการพิจารณาอุทธรณ์และข้อร้องเรียน กรมบัญชีกลาง
หลังจากได้พิจารณาแล้ว ศาลปกครองกลาง ได้มีคำสั่งให้ทุเลาการบังคับกระบวนการจัดซื้อจัดจ้างโครงการก่อสร้างรถไฟไทย-จีน 3-1 ไว้เป็นการชั่วคราวจนกว่าศาลจะมีคำพิพากษาหรือคำสั่งเป็นอย่างอื่น เนื่องจากเห็นว่าการทุเลาบังคับคดีในครั้งนี้ไม่เป็นอุปสรรคแก่การบริหารงานของรัฐและไม่ส่งผลกระทบต่อการให้บริการสาธารณะของการรถไฟแห่งประเทศไทย ซึ่งการรถไฟฯรับปฏิบัติตามศาลปกครองกลาง จนกว่าจะมีคำพิพากษาหรือคำสั่งเป็นอย่างอื่น
วันพฤหัสบดีที่ 25 กุมภาพันธ์ 2564
ปลัดวธ.ร่วมบริจาคโลหิตในกิจกรรมจิตอาสาบริจาคโลหิตของกระทรวงวัฒนธรรม
ปลัดวธ.ร่วมบริจาคโลหิตในกิจกรรมจิตอาสาบริจาคโลหิตของกระทรวงวัฒนธรรม
วันที่ ๒๕ กุมภาพันธ์ ๒๕๖๔ เวลา ๑๑.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม ร่วมบริจาคโลหิตในกิจกรรมจิตอาสาบริจาคโลหิตของกระทรวงวัฒนธรรม โดยมีผู้บริหาร ข้าราชการ และเจ้าหน้าที่เข้าร่วมกิจกรรมบริจาคโลหิตเป็นจำนวนมาก ณ ห้องแถลงข่าวชั้น ๑ อาคารวัฒนธรรมวิศิษฏ์ กระทรวงวัฒนธรรม
วันพฤหัสบดีที่ 25 กุมภาพันธ์ 2564
เดินหน้าทลายแหล่งขายยา “ทำแท้งเถื่อน” ออนไลน์
...
ปัญหาท้องไม่พร้อม ส่งผลให้แม่วัยใส
ใช้สื่อออนไลน์โดยเฉพาะทวิตเตอร์
ค้นหาแหล่งขายยาทำแท้ง และนำไปใช้
ทำแท้งด้วยตนเอง ซึ่งเป็นอันตราย
ต่อชีวิตเป็นอย่างมาก
.
จากปัญหาดังกล่าว คณะกรรมการอาหารและยา
และสำนักงานตำรวจแห่งชาติ ได้ร่วมมือกัน
ดำเนินการสืบสวน ค้นหาตัวผู้ลักลอบขายยา
ทำแท้งเถื่อน จนสามารถจับกลุ่มผู้ค้ารายใหญ่
ได้ 5 ราย ในพื้นที่ จ.เชียงใหม่ กรุงเทพฯ
กาญจนบุรี นนทบุรี และสมุทรสาคร
.
แม้ว่า กฎหมายจะสามารถให้หญิงอายุครรภ์
ไม่เกิน 12 สัปดาห์ สามารถทำแท้งได้
แต่การทำแท้งได้นั้น ต้องทำอย่างถูกกฎหมาย
ภายใต้การดูแลของแพทย์
.
สำหรับผู้ที่ตั้งครรภ์โดยไม่พร้อม
สามารถพูดคุย และปรึกษาปัญหาได้ที่
สายด่วนปรึกษาเอดส์และท้องไม่พร้อม
โทร. 1663 เพื่อหาทางออก
ที่ถูกต้องและปลอดภัย
.
หากประชาชนทราบเบาะแสการลักลอบผลิต
นำเข้า จำหน่ายผลิตภัณฑ์สุขภาพผิดกฎหมาย
ก็สามารถแจ้งได้ที่สายด่วน 1135
กองบังคับการปราบปรามการกระทำผิด
เกี่ยวกับการคุ้มครองผู้บริโภค (บก. ปคบ.)
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 25 กุมภาพันธ์ 2564
สปสช. แจงการโอนเงินสำหรับค่าบริการเดือน ม.ค. 64 เป็นเดือนแรกที่ปรับระบบการคำนวณใหม่ จึงโอนเงินล่าช้า แต่เดือนต่อไปคาดว่าจะโอนได้ไม่เกินวันที่ 15 ของเดือน
สปสช. แจงการโอนเงินสำหรับค่าบริการเดือน ม.ค. 64 เป็นเดือนแรกที่ปรับระบบการคำนวณใหม่ จึงโอนเงินล่าช้า แต่เดือนต่อไปคาดว่าจะโอนได้ไม่เกินวันที่ 15 ของเดือน
เมื่อวันที่ 24 กุมภาพันธ์ 2564 นายแพทย์ศักดิ์ชัย กาญจนวัฒนา สปสช. ชี้แจงกรณีวิจารณ์ สปสช.โอนเงินค่ารักษาพยาบาลให้แก่ รพ.และหน่วยบริการในระบบหลักประกันสุขภาพถ้วนหน้าล่าช้าว่า การโอนเงินในส่วนของงบประมาณผู้ป่วยในและกลุ่มโรคเฉพาะให้หน่วยบริการในแต่ละเดือนของ สปสช.นั้น จะกำหนดวันโอนเงินให้หน่วยบริการตามคู่มือการเบิกจ่ายฯ แต่ส่วนมาก สปสช.จะพยายามโอนก่อนกำหนด อย่างไรก็ตาม มีบางเดือนที่การโอนเงินล่าช้าบ้าง ทั้งนี้ในส่วนของรอบปกติเดือน ก.พ.64 นี้ สปสช.จะโอนงบประมาณส่วนนี้ให้หน่วยบริการตามกำหนดเดิม คือ 25 ก.พ.64 ซึ่งก็เป็นการโอนตรงเวลาตามรอบปกติ ไม่ได้เปลี่ยนแปลงแนวทางการโอนใหม่แต่อย่างใด เมื่อได้รับการทักท้วงจากหน่วยบริการในเดือน มี.ค.64 สปสช.จะพิจารณาโอนเงินในช่วงต้นถึงกลางสัปดาห์แทน ในส่วนของงบประมาณผู้ป่วยนอกและค่าบริการส่งต่อผู้ป่วยนั้น เนื่องจาก สปสช.ได้ทำการปรับระบบการคำนวณการจ่ายเงินผู้ป่วยนอก (Point OP) ใหม่ เพื่อรองรับนโยบายย้ายหน่วยบริการเกิดสิทธิทันที จึงทำให้การโอนเงินสำหรับค่าบริการเดือน ม.ค.64 ซึ่งเป็นเดือนแรกที่ปรับระบบการคำนวณใหม่ จึงมีการโอนเงินที่ล่าช้าไป แต่เดือนต่อไปคาดว่าจะโอนได้ไม่เกินวันที่ 15 ของเดือน
----------------------
วันพฤหัสบดีที่ 25 กุมภาพันธ์ 2564
สธ.เผยตัวเลขผู้ติดเชื้อโควิด 19 รายใหม่ เลข 2 หลัก ต่อเนื่อง 6 วัน
กระทรวงสาธารณสุข เผยตัวเลขผู้ติดเชื้อโควิด 19 รายใหม่ มีจำนวนต่ำกว่า 100 ราย ต่อเนื่อง 6 วัน  ควบคุมสถานการณ์ได้ดี จากการสอบสวนโรครวดเร็ว ติดตามผู้สัมผัสได้ครอบคลุม สื่อสารให้ข้อมูลโดยไม่ปิดบัง  ช่วยจำกัดการแพร่ระบาดวงกว้างได้
วันนี้ (25กุมภาพันธ์ 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรีนพ.เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรคแถลงข่าวสถานการณ์โรคโควิด19 ของประเทศไทย ว่าวันนี้มีรายงานผู้ติดเชื้อรายใหม่ 72 ราย จากระบบเฝ้าระวังในโรงพยาบาล43 ราย ค้นหาเชิงรุกในชุมชน 20 ราย และเดินทางมาจากต่างประเทศ 9 ราย รักษาหายเพิ่มขึ้น 192 ราย ยอดสะสมผู้ติดเชื้อ 25,764 ราย สำหรับผู้ติดเชื้อสะสมระลอกใหม่ตั้งแต่วันที่ 15 ธันวาคม 2563 - 25 กุมภาพันธ์ 2564 มีจำนวน 21,527 ราย หายป่วยสะสม 20,557 ราย คิดเป็นร้อยละ 95.49 ยังอยู่ระหว่างการรักษา 947 ราย เสียชีวิตสะสม 23 ราย วันนี้มีผู้ติดเชื้อรายใหม่ 9 จังหวัด ได้แก่ จ.สมุทรสาคร กทม. ปทุมธานี นครนายก พระนครศรีอยุธยา นครปฐม ตาก สมุทรสงคราม และสระบุรี
นพ.เฉวตสรร กล่าวต่อว่า สถานการณ์ผู้ติดเชื้อรายใหม่ของประเทศไทยต่ำกว่า 100 ราย ต่อเนื่องมา 6 วันถือว่ามีแนวโน้มที่ดี แสดงให้เห็นถึงศักยภาพในการป้องกันควบคุมโรคในแต่ละพื้นที่ สามารถบริหารจัดการ สถานการณ์ได้เป็นอย่างดี จากการสอบสวนโรคทำให้ติดตามค้นหาผู้สัมผัสเสี่ยงสูง-ต่ำได้แม้จะมีการเดินทางข้ามจังหวัด รวมถึงสื่อสารข้อมูลให้ประชาชนเกิดความตระหนักรู้ในการป้องกันตนเอง เช่น ในกรณีแม่ค้าติดเชื้อโควิด 19 ที่ จ.เพชรบุรี ซึ่งมีความสัมพันธ์กับกรณีตลาดใน จ.ปทุมธานี ภาครัฐสื่อสารสู่ประชาชน ทำให้ประชาชนให้ความร่วมมือไม่ปิดบังข้อมูล ทำให้จำกัดวงแพร่ระบาด พบผู้ติดเชื้อที่เป็นผู้สัมผัสเพียง 2-3 รายเท่านั้น
ส่วน จ.สมุทรสาคร ซึ่งเป็นพื้นที่หลักที่เกิดการระบาดระลอกสอง ขณะนี้การป้องกันควบคุมโรคเป็นไปตาม แผนที่กำหนด ไม่พบกลุ่มก้อนใหม่ หากสถานการณ์ดีขึ้น พื้นที่ที่เกี่ยวข้องกับโรงงาน สถานประกอบการ มีโอกาสที่จะได้รับการผ่อนคลายมาตรการ จึงขอให้ทุกภาคส่วน รวมถึงประชาชนปฏิบัติตามมาตรการที่กระทรวงสาธารณสุข แนะนำอย่างเคร่งครัดและติดตามสถานการณ์อย่างต่อเนื่อง
สำหรับวัคซีนโควิด 19 ที่มาถึงประเทศไทยแล้ว เมื่อมีความพร้อมจะจัดฉีดให้ประชาชนตามกลุ่มเป้าหมายและเมื่อฉีดครบทั้ง 2 เข็ม กรมควบคุมโรค กระทรวงสาธารณสุข จะออกใบรับรองการฉีดครบสองเข็ม
เป็นเอกสารเพื่อใช้ประโยชน์อื่นต่อไป
*************************** 25 กุมภาพันธ์ 2564
วันพฤหัสบดีที่ 25 กุมภาพันธ์ 2564
นายกฯ พอใจราคายางพาราปรับตัวทิศทางบวก ยึดแนวทางเศรษฐกิจ BCG แก้ปัญหารายได้เกษตรกรอย่างยั่งยืน
นายกฯ พอใจราคายางพาราปรับตัวทิศทางบวก ยึดแนวทางเศรษฐกิจ BCG แก้ปัญหารายได้เกษตรกรอย่างยั่งยืน
วันที่ 25 ก.พ.64 นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจสถานการณ์ยางพาราที่มีแนวโน้มราคาบวกอย่างต่อเนื่อง คาดว่าทั้งปีราคายางแผ่นดิบทรงตัวเฉลี่ยอยู่ที่ราคา 60 บาท/กก. จากปัจจัยสนับสนุนทั้งภายในประเทศและต่างประเทศ รวมทั้งนโยบายรัฐบาลที่ให้แนวทางการใช้ยางพาราผลิตเป็นเสาหลักนำทางและแบริเออร์นั้น ทำให้มีความต้องการยางพาราและน้ำยางพาราเพิ่มขึ้น ส่งผลต่อเม็ดเงินที่ถึงเกษตรกรชาวสวนยางพาราที่เพิ่มขึ้นอีกด้วย
ทั้งนี้ การยางแห่งประเทศไทยได้ให้ข้อมูลเพิ่มเติมว่า ราคายางพารามีแนวโน้มอยู่ในทิศทางบวกตลอดช่วง 6 เดือนที่ผ่านมา สืบเนื่องจากความต้องการใช้ยางพาราทั้งจากต่างประเทศมีเพิ่มสูงขึ้น โดยเฉพาะประเทศจีน การกระตุ้นเศรษฐกิจหลังช่วงการแพร่ระบาดโควิด-19 สนับสนุนให้มีการใช้รถยนต์ในหลายมณฑลเพิ่มมากขึ้น ส่งผลให้มีความต้องการนำเข้าล้อยางรถยนต์ รวมทั้งผลิตภัณฑ์ยางพารามากยิ่งขึ้น ประกอบกับความต้องการใช้ยางภายในประเทศที่เพิ่มสูงขึ้น โดยเฉพาะในอุตสาหกรรมถุงมือยางจากผู้ประกอบการเดิมและรายใหม่
เพิ่มกำลังการผลิตขึ้นอีก 1 เท่าตัว จาก 4,000 ล้านชิ้น เป็น 8,000 ล้านชิ้น และที่สำคัญคือ การดำเนินนโยบายของรัฐบาล ทั้งการนำยางพารามาใช้ในด้านความปลอดภัยทางถนน แบริเออร์คอนกรีตหุ้มยางพารา (Rubber Fender Barriers) และเสาหลักนำทางยางธรรมชาติ (Rubber Guide Post) ตามที่นายกรัฐมนตรีได้ให้แนวทางไว้ สามารถดึงยางออกจากระบบ ทำให้ราคายางพาราแผ่นดิบและน้ำยางพาราสามารถยืนอยู่เหนือ 60 บาท/กก. ได้
โฆษกประจำสำนักนายกรัฐมนตรี เผยว่านายกรัฐมนตรีได้มอบนโยบายการเกษตร BCG แบบยั่งยืน ด้วยการเกษตรผสมผสาน ลดความเสี่ยงด้านผลผลิต รวมทั้งโครงการแปลงใหญ่ เน้นให้มีการรวมกลุ่มของเกษตรกร ให้ความรู้สนับสนุนเงินทุนเพิ่มศักยภาพการผลิตทั้งในรูปแบบต้นน้ำ กลางน้ำ ปลายน้ำ ผลิตสินค้าที่มีมูลค่าเพิ่มด้วยเทคโนโลยีแทนการขายวัตถุดิบ ตามแนวทางเศรษฐกิจ BCG ที่รัฐบาลได้กำหนดเป็นวาระแห่งชาติ เพื่อสร้างความมั่นคงด้านรายได้ให้กับเกษตรกรทุกชนิดอย่างยั่งยืน
วันพฤหัสบดีที่ 25 กุมภาพันธ์ 2564
เปิดศักราชต้อนรับปีที่ 124 ของการรถไฟแห่งประเทศไทย พบกับเนื้อหาภายในเล่มที่นำเสนอแบบทวีคูณความสุข
การรถไฟแห่งประเทศไทย (รฟท.) เชิญชวนร่วมกิจกรรม "ทวีคูณความสุข...สนุกกับการเดินทาง"
∞∞ 1 วันก็เที่ยวได้กับการรถไฟฯ (เช้าไป – เย็นกลับ)
∞∞ ความสุข x 2 กับตู้รถไฟสุดพิเศษ
∞∞ สุขยกกำลัง 4 กับขบวนรถสุดพิเศษ มุ่งสู่ทุกทิศทั่วไทย
มาร่วม "ทวีคูณความสุข...สนุกกับการเดินทาง"แบบไม่รู้จบตลอดปีไปด้วยกัน
อ่านแบบ E-book ที่https://fliphtml5.com/bookcase/iwwt
ดาวน์โหลดไฟล์ PDF ได้ที่https://drive.google.com/file/d/1gc_lNIs5qdU1L5S_BHH5MRZYMqNibjBy/view?usp=sharing
ติดต่อขอรับ “วารสารรถไฟสัมพันธ์” ได้ทุกสถานีทั่วประเทศ หรือ ที่ศูนย์ประชาสัมพันธ์ การรถไฟฯ
วันพฤหัสบดีที่ 25 กุมภาพันธ์ 2564
ดีอีเอส-หน่วยงานกำกับดูแลด้านการเงิน ร่วมวางแนวปฏิบัติรับ กม.คุ้มครองข้อมูลฯ
ดีอีเอส-หน่วยงานกำกับดูแลด้านการเงิน ร่วมวางแนวปฏิบัติรับ กม.คุ้มครองข้อมูลฯ
เมื่อวันที่25กุมภาพันธ์ 2564 นายภุชพงค์โนดไธสงรองปลัดกระทรวงดิจิทัลเพื่อเศรษฐกิจและสังคมร่วมประชุมหารือเรื่องการคุ้มครองข้อมูลส่วนบุคคลร่วมกับหน่วยงานกำกับดูแลด้านการเงิน ในฐานะเลขาธิการคณะกรรมการคุ้มครองข้อมูลส่วนบุคคลโดยร่วมหารือประเด็นสำคัญ1.เรื่องในทางปฏิบัติของภาคการเงินเช่นแนวทางปฏิบัติเก็บรวบรวมข้อมูลอ่อนไหว( Sensitive data)แนวทางปฏิบัติรองรับกรณีเก็บข้อมูลอ่อนไหวก่อนพ.ร.บ.มีผลใช้บังคับ การเก็บรวบรวมข้อมูลส่วนบุคคลของลูกค้ากลุ่มเปราะบางมาตรฐานการส่ง/โอนข้อมูลส่วนบุคคลไปต่างประเทศแนวทางหรือตัวอย่างการเทียบBinding Corporate Rules (BCR)กับมาตรฐานGDPR แนวทางการตรวจสอบและรับรองBCRการรักษาความมั่นคงปลอดภัยของข้อมูลส่วนบุคคล( Security) หลักการและมาตรการที่สอดล้องตามมาตรฐานสากล2.ความเชื่อมโยงบทบาทหน้าที่ระหว่างหน่วยงานกำกับดูแลภาคการเงินและสคส.เช่นการออกกฎหมายลำดับรองความร่วมมือในการกำกับและตรวจสอบเป็นต้น
ในการนี้ได้มีผู้แทนจากหน่วยงานกำกับดูแลภาคการเงิน และสมาคมภาคการเงินได้แก่ธนาคารแห่งประเทศไทย(ธปท.)สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)คปภ.)และสมาคมภาคการเงิน(สมาคมธนาคารไทยสมาคมประกันชีวิตไทยสมาคมประกันวินาศภัยไทยสมาคมบริษัทหลักทรัพย์ไทยและสมาคมบริษัทจัดการลงทุน) เข้าร่วมประชุมณห้องประชุม802ชั้น8สำนักงานปลัดกระทรวงดิจิทัลเพื่อเศรษฐกิจและสังคม
************
วันพฤหัสบดีที่ 25 กุมภาพันธ์ 2564
อนุทิน แจงไทยมีวัคซีนโควิด 19 รวม 317,600 โดส จากซิโนแวคและแอสตร้าเซนเนก้า
รองนายกรัฐมนตรีและรัฐมนตรีว่าการกระทรวงสาธารณสุข แจงไทยมีวัคซีนป้องกันโรคโควิด 19 รวม 317,600 โดส จาก ซิโนแวคและแอสตร้าเซนเนก้า เมื่อผ่านการตรวจสอบคุณภาพจากกรมวิทยาศาสตร์การแพทย์ พร้อมฉีดให้ประชาชนกลุ่มเสี่ยง ยืนยันวัคซีนโควิด 19 ย้ำไทยไม่ล่าช้
รองนายกรัฐมนตรีและรัฐมนตรีว่าการกระทรวงสาธารณสุข แจงไทยมีวัคซีนป้องกันโรคโควิด 19รวม317,600 โดสจาก ซิโนแวคและแอสตร้าเซนเนก้า เมื่อผ่านการตรวจสอบคุณภาพจากกรมวิทยาศาสตร์การแพทย์พร้อมฉีดให้ประชาชนกลุ่มเสี่ยง ยืนยันวัคซีนโควิด 19 ย้ำไทยไม่ล่าช้า มีวัคซีนป้องกันโรคโควิด 19 มากที่สุดในอาเซียน และไม่ปิดกั้นการขึ้นทะเบียนวัคซีนจากบริษัทอื่น
วันนี้ (25 กุมภาพันธ์ 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า ขณะนี้ประเทศไทยมีวัคซีนป้องกันโรคโควิด 19 อยู่ในประเทศแล้ว 317,600 โดสเป็นวัคซีนล็อตแรกจากซิโนแวค 200,000 โดส และในส่วนแอสตร้าเซนเนก้า 117,600 โดส ที่ได้มาก่อนกำหนดจากโรงงานการผลิตที่มีเครือข่ายกระจายอยู่ทั่วโลก โดยผู้บริหารกระทรวงสาธารณสุขได้ใช้ความพยายามในการเจรจาให้ได้วัคซีนมา ซึ่งวัคซีนของแอสตร้าเซนเนก้าล็อตนี้เป็นส่วนหนึ่งของ 61 ล้านโดส ที่ได้ทำสัญญาจองซื้อมีมาตรฐาน และผ่านการขึ้นทะเบียนจาก อย.เป็นที่เรียบร้อยแล้ว ซึ่งจะทำให้เกิดความครอบคลุมการฉีดให้กับกลุ่มเป้าหมายที่เป็นผู้สูงอายุ 60 ปีขึ้นไป ในพื้นที่ควบคุมสูงสุดและเข้มงวด และพื้นที่ควบคุม
นายอนุทินกล่าวต่อว่า เมื่อวัคซีนจากทั้ง 2 บริษัทผ่านการตรวจรับรองคุณภาพและรับรองรุ่นการผลิตจากกรมวิทยาศาสตร์การแพทย์จะเริ่มฉีดให้กับกลุ่มเป้าหมายตามข้อบ่งชี้ทางการแพทย์ เพื่อให้เกิดประโยชน์ที่สุด สำหรับการฉีดวัคซีนให้กับผู้นำประเทศ จะมีคณะอนุกรรมการอำนวยการบริหารจัดการการให้วัคซีนป้องกันโรคติดเชื้อไวรัสโคโรนา 2019 เป็นผู้ตัดสินใจ นอกจากนี้ กระทรวงสาธารณสุขไม่ปิดกั้นการนำเข้าวัคซีนโควิด 19 จากบริษัทอื่นๆ หากมีเอกสารที่ถูกต้อง มีแหล่งที่มาและแหล่งผลิตที่ได้รับมาตรฐาน ก็สามารถนำมาขึ้นทะเบียนกับอย.ได้
“วัคซีนโควิด 19 ของประเทศไทยไม่ได้ล่าช้าหรือมีอุปสรรคใดๆ วันนี้ไทยมีวัคซีนโควิด 19 อยู่ในมือมากที่สุดในอาเซียน หากนับจำนวนประชากรหรืออัตราส่วนประชากรประเทศไทยไม่แพ้ชาติใดในโลกนี้ และขอให้มั่นใจในวัคซีนและกระบวนการฉีดว่ามีความปลอดภัยในทุกขั้นตอน มีคณะอนุกรรมการอำนวยการบริหารจัดการการให้วัคซีน ควบคุมให้เกิดความเป็นธรรม ทั่วถึง เป็นไปตามหลักวิชาการทางการแพทย์ และอยู่ในกระบวนการสาธารณสุขที่แข็งแกร่งของประเทศไทยทุกประการ” นายอนุทินกล่าว
************************** 25 กุมภาพันธ์ 2564
วันพฤหัสบดีที่ 25 กุมภาพันธ์ 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 19 - 24 กุมภาพันธ์ 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 19 - 24 กุมภาพันธ์ 2564 พบการกระทำผิด จำนวน 534 คดี คิดเป็นเงินค่าปรับ 9.50 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 19 - 24 กุมภาพันธ์ 2564) พบว่ามีการกระทำผิด จำนวน 534 คดี คิดเป็นเงินค่าปรับ 9.50 ล้านบาท โดยแยกเป็น สุรา จำนวน 306 คดี ค่าปรับ 2.73 ล้านบาท ยาสูบ จำนวน 139 คดี ค่าปรับ 2.69 ล้านบาท ไพ่ จำนวน 17 คดี ค่าปรับ 0.17 ล้านบาท น้ำมันและผลิตภัณฑ์น้ำมัน จำนวน 23 คดี ค่าปรับ 1.42 ล้านบาท รถจักรยานยนต์ จำนวน 39 คดี ค่าปรับ 1.99 ล้านบาท และสินค้าอื่น ๆ จำนวน 10 คดี ค่าปรับ 0.50 ล้านบาท โดยมีของกลางแยกเป็นน้ำสุรา จำนวน 3,238.315 ลิตร ยาสูบ จำนวน 14,127 ซอง ไพ่ จำนวน 1,021 สำรับ น้ำมันและผลิตภัณฑ์น้ำมัน จำนวน 40,208.000 ลิตร รถจักรยานยนต์ จำนวน 159 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 24 กุมภาพันธ์ 2564 พบว่ามีการกระทำผิด จำนวน 11,969 คดี คิดเป็นเงินค่าปรับ 223.84 ล้านบาท โดยแยกเป็น สุรา จำนวน 6,742 คดี ค่าปรับ 61.27 ล้านบาท ยาสูบ จำนวน 3,586 คดี ค่าปรับ 80.11 ล้านบาท ไพ่ จำนวน 274 คดี ค่าปรับ 3.26 ล้านบาท น้ำมันและผลิตภัณฑ์น้ำมัน จำนวน 501 คดี ค่าปรับ 37.74 ล้านบาท น้ำหอม จำนวน 43 คดี ค่าปรับ 1.79 ล้านบาท รถจักรยานยนต์ จำนวน 575 คดี ค่าปรับ จำนวน 16.74 ล้านบาท และสินค้าอื่น ๆ จำนวน 248 คดี ค่าปรับ 22.93 ล้านบาท โดยมีของกลางแยกเป็นน้ำสุรา จำนวน 267,450.499 ลิตร ยาสูบ จำนวน 260,269 ซอง ไพ่ จำนวน 19,131 สำรับ น้ำมันและผลิตภัณฑ์น้ำมัน จำนวน 1,135,927.000 ลิตร น้ำหอม จำนวน 87,838 ขวด รถจักรยานยนต์ จำนวน 1,057 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันพุธที่ 10 กุมภาพันธ์ 2564
บีโอไอ ส่งเสริมบริษัทจดทะเบียนในตลาดหุ้น หนุนศักยภาพผู้ประกอบการไทยเข้าถึงแหล่งทุน
บอร์ดบีโอไอหนุนบริษัทที่ได้ส่งเสริมจดทะเบียนในตลาด SET – mai โดยให้สิทธิประโยชน์ยกเว้นภาษีนิติบุคคลเพิ่ม หวังพัฒนาผู้ประกอบการไทยเติบโตอย่างยั่งยืน พร้อมสร้างความเข้มแข็งของระบบเศรษฐกิจประเทศโดยรวม
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน หรือ บีโอไอเปิดเผยว่าวันนี้ (10ก.พ.64) ที่ประชุมคณะกรรมการส่งเสริมการลงทุน ซึ่งมี พล.อ.ประยุทธ์ จันทร์โอชา นายกรัฐมนตรีเป็นประธาน มีมติอนุมัติมาตรการส่งเสริมการลงทุนให้บริษัทที่ได้รับการส่งเสริมจดทะเบียนในตลาดหลักทรัพย์แห่งประเทศไทย (SET) หรือ ตลาดหลักทรัพย์เอ็มเอไอ (mai)เพื่อเป็นการพัฒนาศักยภาพและเพิ่มความสามารถในการเข้าถึงแหล่งเงินทุนของผู้ประกอบการไทย รวมถึงเสริมสร้างความเข้มแข็งของตลาดทุนและระบบเศรษฐกิจของประเทศโดยรวม โดยจะได้รับสิทธิประโยชน์ยกเว้นภาษีเงินได้นิติบุคคลเพิ่มเติม
อีกร้อยละ100ของเงินลงทุน (ไม่รวมค่าที่ดินและทุนหมุนเวียน)
ทั้งนี้ โครงการลงทุนที่ได้รับการส่งเสริมจากบีโอไอไปแล้ว แม้จะมีรายได้แล้วก็ตาม สามารถขอรับสิทธิประโยชน์ตามมาตรการนี้ได้ แต่จะต้องมีสิทธิประโยชน์ยกเว้นภาษีเงินได้นิติบุคคลเหลืออยู่ทั้งระยะเวลาและวงเงินที่ได้รับยกเว้น
อย่างไรก็ตาม มาตรการนี้ไม่รวมถึงบริษัทที่จดทะเบียนในตลาดSETหรือmaiอยู่แล้ว ก่อนวันที่มาตรการนี้มีผลใช้บังคับ โดยสามารถยื่นขอรับสิทธิประโยชน์ภายในวันทำการสุดท้ายของปี2565
วันพุธที่ 10 กุมภาพันธ์ 2564
พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อม พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยิ่งมงกุฎไทย
เนื่องในโอกาสพระราชพิธีเฉลิมพระชนมพรรษา ๒๘ กรกฎาคม ๒๕๖๓
โดยในวันนี้ พลเอก ณัฐ อินทรเจริญ ปลัดกระทรวงกลาโหม ได้เข้ารับพระราชทานเครื่องราชอิสริยาภรณ์ ชั้นสายสะพาย หน้าพระบรมฉายาลักษณ์พระบาทสมเด็จพระเจ้าอยู่หัว รวมทั้งให้เกียรติเป็นผู้เชิญเครื่องราชอิสริยาภรณ์ให้กับข้าราชการสังกัด สำนักงานรัฐมนตรี กระทรวงกลาโหม และสำนักงานปลัดกระทรวงกลาโหม ณ ห้องพินิตประชานาถ ในศาลาว่าการกลาโหม โดยมีนายทหารชั้นผู้ใหญ่ได้รับพระราชทานเครื่องราชอิสริยาภรณ์ชั้นสายสะพาย จำนวน ๕๘๘ นาย ประกอบด้วย มหาปรมาภรณ์ช้างเผือก ๕๓ นาย มหาวชิรมงกุฎ ๑๒๙ นาย ปถมาภรณ์ช้างเผือก ๑๖๖ นาย และปถมาภรณ์มงกุฎไทย ๒๔๐ นาย
วันพุธที่ 10 กุมภาพันธ์ 2564
8,000 ล้านบาทสุดท้ายกับพันธบัตรออมทรัพย์พิเศษ “เราชนะ”
ขณะนี้วงเงินจำหน่ายพันธบัตรออมทรัพย์พิเศษรุ่น “เราชนะ” คงเหลือเพียง 8,000 ล้านบาทสุดท้าย จากวงเงินรวม 55,000 ล้านบาท จึงขอให้ผู้สนใจรีบติดต่อสอบถามไปยังธนาคารตัวแทนจำหน่ายทั้ง 4 แห่ง
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า ขณะนี้วงเงินจำหน่ายพันธบัตรออมทรัพย์พิเศษรุ่น “เราชนะ” คงเหลือเพียง 8,000 ล้านบาทสุดท้าย จากวงเงินรวม 55,000 ล้านบาท จึงขอให้ผู้สนใจรีบติดต่อสอบถามไปยังธนาคารตัวแทนจำหน่ายทั้ง 4 แห่ง ได้แก่ ธนาคารกรุงเทพฯ ธนาคารกรุงไทยฯ ธนาคารกสิกรไทยฯ และธนาคารไทยพาณิชย์ฯ โดยกระทรวงการคลังจำหน่ายพันธบัตรออมทรัพย์พิเศษรุ่น “เราชนะ” จำนวน 2 รุ่น ได้แก่ รุ่นอายุ 5 ปี และ 10 ปี อัตราดอกเบี้ยแบบขั้นบันได (Step Up) เฉลี่ยร้อยละ 2.00 ต่อปี และ 2.50 ต่อปี ตามลำดับ ซึ่งผู้ที่มีบัญชีพันธบัตร (Bond Book) แล้ว สามารถซื้อผ่าน Mobile Banking ที่ท่านมี Bond Book ได้ทันทีแบบไม่จำกัดวงเงิน ทั้งนี้ สบน. ห่วงใยในสุขภาพของประชาชนจึงขอให้ประชาชนใช้ช่องทางออนไลน์หรือสอบถามธนาคารตัวแทนจำหน่ายอีกครั้งหนึ่ง
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันพุธที่ 10 กุมภาพันธ์ 2564
จุรินทร์ นำพาณิชย์ลดราคา!
ช่วยประชาชน ตรุษจีน พร้อมตรวจราคาสินค้า ก่อนปล่อยคาราวานขายไข่ถูก และตั้งจุดหมูธงฟ้าราคาประหยัดทุกจังหวัด
วันที่ 10 กุมภาพันธ์ 2564 10.00 น. นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์
ผู้ประกอบการ ตรวจราคาสินค้าเพื่อดูแลผู้บริโภคช่วงเทศกาล ตรุษจีนโครงการ “พาณิชย์ลดราคา! ช่วยประชาชน" ณ ตลาดเวิลด์มาร์เก็ต เขตทวีวัฒนา กทม. โดยบรรยากาศวันนี้ ตรวจราคาสินค้า หมู ไข่ ไก่ ส้ม ของไหว้ และน้ำมันปาล์ม จากนั้นได้นำปล่อยขบวนคาราวานไข่ราคาถูก-น้ำมันปาล์มลดราคา! ร่วมกับผู้บริหาร ปตท.-บางจาก-พีที และมอบนโยบายพาณิชย์จังหวัดด้วยการกำชับตรวจราคาสินค้าและการติดป้ายราคาเพื่อความเป็นธรรมต่อประชาชนทุกจังหวัด
นายจุรินทร์ กล่าวว่า เป็นช่วงที่กระทรวงพาณิชย์รณรงค์ให้ผู้ค้าขายสินค้าที่จำเป็นในช่วงตรุษจีนในราคาประหยัด เพื่อกำหนดราคาชี้นำตลาดในราคาพิเศษเพื่อลดค่าครองชีพให้กับพี่น้องประชาชนโดยเฉพาะคนไทยเชื้อสายจีนที่จำเป็นจะต้องทำพิธีไหว้บรรพบุรุษเนื่องในเทศกาลตรุษจีน โดยแบ่งออกเป็น 3 ส่วน 1.รถโมบายขายสินค้าสำคัญในราคาพิเศษเช่น ไข่ไก่ แผงละ 30 ฟอง 70 บาท เฉลี่ยฟองละ 2.33 บาท น้ำมันปาล์มขวดละ 42 บาทโดยเฉพาะยี่ห้อมรกตที่เข้าร่วมรายการ โดยรถโมบายจะกระจายไปทั่วกรุงเทพและปริมณฑลและต่างจังหวัด 2.ตลาดสดที่อยู่ในความรับผิดชอบของกระทรวงพาณิชย์ในเขตกรุงเทพมีอยู่ด้วยกัน 20 ตลาดใหญ่และต่างจังหวัดมี 393 ตลาด กระจายทุกจังหวัดทั่วประเทศ ขายไข่ไก่ แผงละ 70 บาทและหมูเนื้อแดงกิโลกรัมละ 130 บาทถือว่าถูกกว่าราคาตลาดทั่วไป 3.ตลาดสดยุติธรรมของกระทรวงพาณิชย์และกรมการค้าภายในที่มีกระจายอยู่ทั่วประเทศในกรุงเทพมีอยู่ด้วยกัน 20 ตลาดในส่วนภูมิภาคมีทั้งหมด 40 กว่าจังหวัด 70 กว่าตลาดด้วยกัน จะขายสินค้าที่จำเป็นเช่นหมูเนื้อแดง ไข่ไก่ ในราคาพิเศษและไก่จะขายในกิโลกรัมละ 70-80 บาท
" เมื่อเปรียบเทียบราคาของที่จำเป็นต่อการใช้ไหว้บรรพบุรุษปีนี้เทียบกับปีที่แล้ว ปีนี้ราคาต่ำลงมาเนื่องจากความต้องการลดลงและผลจากโควิดทำให้สินค้าต้องลดราคาลงมาบางส่วน ประกอบกับมาตรการกระทรวงพาณิชย์ที่ได้รับความร่วมมืออย่างดีจากผู้ค้าและสมาคมตลาดสดไทย สมาคมการค้าตลาดการค้าส่งสินค้าเกษตรไทย และบริษัทโลจิสติกส์ เช่น นิ่มซี่เส็ง และแฟลช ทั้งนี้ จะช่วยลดภาระให้กับพี่น้องประชาชนชาวไทยเชื้อสายจีนทั่วประเทศโดยการลดราคาเริ่มตั้งแต่วันที่ 8-14 กุมภาพันธ์ และตนได้กำชับพาณิชย์จังหวัดทั่วทั้งประเทศให้ออกตรวจตลาดอยากให้ดำเนินการโดยเคร่งครัดอย่าให้มีการฉวยโอกาสขึ้นราคาสินค้าในช่วงเทศกาลตรุษจีนเพื่อเอาเปรียบผู้บริโภคหากพบการกระทำความผิดให้ดำเนินการตามกฏหมาย " นายจุรินทร์ กล่าว
วันพุธที่ 10 กุมภาพันธ์ 2564
“บิ๊กป้อม” ถกเข้ม ตั้งคณะขับเคลื่อนพัฒนาทักษะฝีมือ หวังให้แรงงานได้รับโอกาสอย่างเท่าเทียม
รองนายกรัฐมนตรี “พลเอก ประวิตร วงษ์สุวรรณ” ประชุมคณะกรรมการ กพร.ปช. ครั้งที่ 3 กำหนดแนวทางขับเคลื่อนการพัฒนากำลังคนในอุตสาหกรรมโลจิสติกส์และการบิน พร้อมพิจารณาร่างคำสั่งตั้งคณะอนุกรรมการอีก 4 คณะ หวังให้แรงงานทุกกลุ่มได้รับการพัฒนาทักษะฝีมืออย่างเท่า
วันที่ 10 กุมภาพันธ์ 2564 พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.) ครั้งที่ 3 โดยมี นายสุชาติ ชมกลิ่น รัฐมนตรีว่าการกระทรวงแรงงาน และศาสตราจารย์นฤมล ภิญโญสินวัฒน์ รัฐมนตรีช่วยว่าการกระทรวงแรงงาน พร้อมด้วยผู้บริหารระดับสูงกระทรวงแรงงาน รวมทั้งหน่วยงานทั้งภาครัฐและเอกชนที่เกี่ยวข้องเข้าร่วมประชุม ณ ห้องประชุม ศ.นิคม จันทรวิทุร ชั้น 5 กรมสวัสดิการและคุ้มครองแรงงาน กระทรวงแรงงาน โดยที่ประชุม ได้ร่วมกันพิจารณากำหนดแนวทางการขับเคลื่อนการพัฒนากำลังคนในอุตสาหกรรมโลจิสติกส์และการบิน พร้อมทบทวนมติที่ประชุมของคณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.) ครั้งที่ 2 ในประเด็นการแต่งตั้งคณะอนุกรรมการพัฒนาแรงงานและประสานงานการฝึกอาชีพจังหวัด (กพร.ปจ.) การแต่งตั้งคณะอนุกรรมการพัฒนาแรงงานในอุตสาหกรรมเป้าหมาย S-Curve การแต่งตั้งคณะอนุกรรมการพัฒนาทักษะฝีมือคนพิการเพื่อรองรับการประกอบอาชีพและคำสั่งแต่งตั้งคณะอนุกรรมการพัฒนาทักษะฝีมือผู้มีบัตรสวัสดิการแห่งรัฐ รวม 4 คณะ
พลเอก ประวิตร กล่าวว่า การดำเนินงานของ กพร.ปช. สำคัญอย่างยิ่งต่อการพัฒนาทรัพยากรมนุษย์ เพื่อรองรับอุตสาหกรรมและบริการแห่งอนาคตรวมถึงการพัฒนาประเทศ โดยมีคนเป็นศูนย์กลาง การพัฒนากำลังคนในทุกมิติตามวัตถุประสงค์นั้น ต้องอาศัยกลไกการดำเนินงานของคณะอนุกรรมการด้านต่าง ๆ ที่จะขับเคลื่อนนโยบายและแนวทางการพัฒนากำลังคน โดยที่ประชุมครั้งก่อน มีมติเห็นชอบให้แต่งตั้งคณะอนุกรรมการ จำนวน 4 คณะ จึงได้เชิญกรรมการทุกท่านเข้าร่วมการประชุมในครั้งนี้ เพื่อพิจารณาและให้ความเห็นในส่วนที่เกี่ยวข้อง ให้การดำเนินงานมีประสิทธิภาพและมีประสิทธิผลสูงสุด
ศาสตราจารย์ นฤมล กล่าวว่า การประชุมในวันนี้ เสนอแผนพัฒนากำลังคนอีก 1 กลุ่มคือการพัฒนากำลังคนในอุตสาหกรรมโลจิสติกส์และการบิน ระยะ 5 ปี (พ.ศ. 2565 – 2569) โดยบูรณาการร่วมกันระหว่างภาครัฐ ภาคเอกชน และสถาบันการศึกษา เนื่องจากระบบโลจิสติกส์เป็นกลไกสำคัญของการพัฒนาประเทศ การเคลื่อนย้ายฐานการผลิตจากภูมิภาคอื่นสู่ภูมิภาคเอเชียและการรวมกลุ่มทางเศรษฐกิจในภูมิภาค ทำให้ประเทศไทยได้เปรียบด้านสถานที่ตั้งและด้านโครงสร้างพื้นฐาน ตลอดจนจุดแข็งภายในประเทศ อาทิ สินค้าการเกษตร เช่น ยางพารา และข้าว เป็นต้น ที่สร้างมูลค่าการส่งออกสูง การส่งออกรถยนต์ เครื่องใช้ไฟฟ้าและ อิเล็กทรอนิกส์ และทรัพยากรด้านการท่องเที่ยว ซึ่งต้องอาศัยระบบโลจิสติกส์และซัพพลายเชน นับเป็นโอกาสสำคัญของไทยที่จะใช้ความได้เปรียบดังกล่าว ดังนั้น การพัฒนากำลังคนในอุตสาหกรรมโลจิสติกส์จึงมีความสำคัญและจำเป็นที่ต้องร่วมกันขับเคลื่อนต่อไป
“การประชุมครั้งนี้ จะส่งผลให้เกิดแนวทางการผลิตและพัฒนากำลังคนของประเทศ ส่งเสริมให้แรงงานไทยมีศักยภาพและทักษะอาชีพสูงขึ้น ทำให้ขีดความสามารถในการแข่งขันของประเทศเพิ่มสูงขึ้น และการดำเนินงานของ กพร.ปช. จะเกิดขึ้นไม่ได้ หากปราศจากความร่วมมือของหน่วยงานที่เกี่ยวข้อง ในการขับเคลื่อนนโยบายและแนวทางการพัฒนาแรงงานให้เกิดผลสำเร็จ จึงขอให้ทุกหน่วยงานบูรณาการการทำงาน เช่นนี้ต่อไป เพื่อให้เกิดประโยชน์ต่อประชาชน” พลเอก ประวิตร กล่าวในท้ายสุด
วันพุธที่ 10 กุมภาพันธ์ 2564
ผู้บัญชาการกองอาสารักษาดินแดน มอบนโยบายเนื่องในวันครบรอบ 67 ปี กองอาสารักษาดินแดน
ผู้บัญชาการกองอาสารักษาดินแดน มอบนโยบายเนื่องในวันครบรอบ 67 ปี กองอาสารักษาดินแดน เน้นย้ำ น้อมนำพระบรมราโชวาทพระบาทสมเด็จพระมหาภูมิพลอดุลยเดชมหาราช บรมนาถบพิตร ในการ “บำบัดทุกข์ บำรุงสุข” ประชาชน และเสริมสร้างความมั่นคงของประเทศให้เกิดความยั่งยืน
วันนี้ (10 ก.พ. 64) นายกองใหญ่ อนุพงษ์ เผ่าจินดา ผู้บัญชาการกองอาสารักษาดินแดน เปิดเผยว่า พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงลงพระปรมาภิไธยพระราชบัญญัติกองอาสารักษาดินแดน พุทธศักราช 2497 เมื่อวันที่ 10 กุมภาพันธ์ 2497 จึงถือเป็น “วันสถาปนากองอาสารักษาดินแดน” โดยในปีนี้ครบรอบ 67 ปี จึงได้มอบนโยบายให้ผู้บังคับบัญชา เจ้าหน้าที่ และสมาชิกกองอาสารักษาดินแดน ได้น้อมนำพระบรมราโชวาทของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในคราวพระราชทานธงประจำกองอาสารักษาดินแดน มาเป็นหลักในการปฏิบัติหน้าที่ รวมทั้งร่วมกับฝ่ายปกครอง ทหาร ตำรวจ ตลอดจนประชาชนจิตอาสา ขับเคลื่อนนโยบายของรัฐบาลและกระทรวงมหาดไทยอย่างเข้มแข็งและจริงจัง ให้บรรลุผลสัมฤทธิ์ในการปกป้องและเทิดทูนสถาบันพระมหากษัตริย์ การรักษาอธิปไตยของชาติ การรักษาความสงบเรียบร้อยและความมั่นคงภายใน การป้องกันและบรรเทาสาธารณภัย การสร้างความปรองดองสมานฉันท์ การป้องกันปราบปรามและการบำบัดรักษาผู้เสพยาเสพติด การปราบปรามการค้ามนุษย์ การป้องกันและปราบปรามการตัดไม้และทำลายทรัพยากรธรรมชาติ การพัฒนาและแก้ไขปัญหาความเดือดร้อนของประชาชนในการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) รวมทั้งการปฏิบัติงานตามโครงการพระราชดำริเพื่อ “บำบัดทุกข์ บำรุงสุข” ประชาชน และความมั่นคงของประเทศชาติให้เกิดความยั่งยืน
ด้าน นายกองเอก ธนาคม จงจิระ หัวหน้าฝ่ายอำนวยการ กองบัญชาการกองอาสารักษาดินแดน กล่าวว่า ฝ่ายอำนวยการ กองบัญชาการกองอาสารักษาดินแดน ได้มีการพิจารณามอบรางวัลให้แก่สมาชิกกองอาสารักษาดินแดนและกองร้อยอาสารักษาดินแดนที่มีผลการปฏิบัติงานดีเด่น ประจำปี 2563 ได้แก่
- ด้านการป้องกันและปราบปราม รางวัลที่ 1 สมาชิกโท ประเสริฐศรี พันทอง รางวัลที่ 2 นายหมู่ใหญ่ จรัญ คงเหลือ และสมาชิกเอก กิตติโชติ โพธินาม รางวัลที่ 3 นายหมู่ใหญ่ ธิติ จันทสิทธิ์ นายหมู่ใหญ่ ชัย ผิวเผือก และสมาชิกตรี วรยุทธ วงษ์ชาลี
- ด้านการพัฒนาฯ รางวัลที่ 1 นายหมู่ใหญ่ วรกรณ์ พินิจพงษ์ รางวัลที่ 2 นายหมู่ใหญ่ อับดอณ บ่ายศรี และนายหมู่โทไพศล อินทร์ทอง รางวัลที่ 3 นายหมู่ใหญ่ ประสาร แรกเลียง นายหมู่เอก พรโชคชัย สุขขี และสมาชิก อดิเรก สงคราม
- ประเภทกองร้อยอาสารักษาดินแดนจังหวัด รางวัลที่ 1 กองร้อยอาสารักษาดินแดนจังหวัดสุราษฎร์ธานีที่ 1 รางวัลที่ 2 กองร้อยอาสารักษาดินแดนจังหวัดตรังที่ 1 และกองร้อยอาสารักษาดินแดนจังหวัดหนองคายที่ 1
- ประเภทกองร้อยอาสารักษาดินแดนอำเภอ รางวัลที่ 1 กองร้อยอาสารักษาดินแดนอำเภอหนองหญ้าปล้องที่ 8 จังหวัดเพชรบุรี รางวัลที่ 2 กองร้อยอาสารักษาดินแดนอำเภอเวียงสาที่ 5 จังหวัดน่าน กองร้อยอาสารักษาดินแดนอำเภอแม่แจ่มที่ 7 จังหวัดเชียงใหม่ กองร้อยอาสารักษาดินแดนอำเภอแก่งหางแมวที่ 10 จังหวัดจันทบุรี กองร้อยอาสารักษาดินแดนอำเภอเชียงคานที่ 5 จังหวัดเลย และกองร้อยอาสารักษาดินแดนอำเภอเพ็ญที่ 17 จังหวัดอุดรธานี
- ประเภทกองร้อยบังคับการและบริการ รางวัลที่ 1 กองร้อยบังคับการและบริการ กองบังคับการกองอาสารักษาดินแดนจังหวัดสระบุรี รางวัลที่ 2 กองร้อยบังคับการและบริการ กองบังคับการกองอาสารักษาดินแดนจังหวัดปัตตานี และกองร้อยบังคับการและบริการ กองบังคับการกองอาสารักษาดินแดนจังหวัดยโสธร
วันพุธที่ 10 กุมภาพันธ์ 2564
มั่นใจ ! เลือกหน้ากากอนามัย มี มอก.
...
หน้ากากอนามัย กลายเป็นปัจจัยที่ 5
ของมนุษย์ในยุค New Normal
จึงมีขายในตลาดหลายแบบ หลายราคา
.
เพื่อความปลอดภัยของประชาชน
จึงต้องกำหนดมาตรฐานผลิตภัณฑ์อุตสาหกรรม หรือ มอก.
เป็นเครื่องหมาย ให้ผู้ซื้อ ได้มั่นใจในคุณภาพ
.
หน้ากากอนามัยแบบใช้ครั้งเดียว มอก.2424-2562
แบ่งตามการป้องกัน ได้ 3 ระดับ
ระดับ 1 สำหรับใช้งานทั่วไป
ระดับ 2 สำหรับการแพทย์ทั่วไป
ระดับ 3 สำหรับการแพทย์ผ่าตัด
.
โดยภายในเดือน ส.ค.64
ผู้ประกอบการ ที่จะ ผลิต
หรือ นำเข้า หน้ากากอนามัย
ต้องขอใบอนุญาต มอก. ก่อน
.
ยื่นขอออนไลน์ได้ที่
https://itisi.go.th/e-license/
ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 10 กุมภาพันธ์ 2564
เฮ! ใบขับขี่หมดอายุเกิน 1 ปี อมรมออนไลน์ได้แล้ว
...
มีข่าวดีมาบอกสำหรับผู้ขับขี่รถครับ
หากคุณเป็นผู้ขับรถยนต์ รถจักรยานยนต์
หรือรถยนต์สามล้อส่วนบุคคล
แล้วใบขับขี่หมดอายุเกิน 1 ปี
.
วันนี้ สามารถอบรมเพื่อต่อใบขับขี่ออนไลน์ได้แล้ว
ที่ www.dlt-elearning.com ของกรมการขนส่งทางบก
โดยสามารถนำผลการอบรมที่ผ่านเกณฑ์
มาดำเนินการต่อได้ที่ สนง.ขนส่ง ทั่วประเทศ
.
เพื่ออำนวยความสะดวกประชาชน
จากเดิมที่การอบรมทางออนไลน์
จะจำกัดเฉพาะผู้ที่ต้องการต่ออายุใบขับขี่
กรณีต่อล่วงหน้า หรือหมดอายุไม่ถึง 1 ปีเท่านั้น
.
ช่วยลดทั้งขั้นตอนและประหยัดเวลา
ไม่ต้องมาต่อคิวอบรมที่ สนง.ขนส่ง อีกต่อไป
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ตั้ง "พาลีปราบยา" เจาะเครือข่ายค้ายาเสพติด
มั่นใจ ! เลือกหน้ากากอนามัย มี มอก.
ขอความร่วมมือ...ตรุษจีนปีนี้ รวมญาติแบบ New Normal
“เราชนะ” เปิดให้กลุ่มไม่มีสมาร์ทโฟนลงทะเบียน 15 ก.พ. นี้
คุมราคาสินค้าช่วงตรุษจีน ป้องกันฉวยโอกาสขึ้นราคา
วันพุธที่ 10 กุมภาพันธ์ 2564
รมว.วราวุธ แถลงกรณีบ้านโป่งลึก-บางกลอย ตั้ง คกก. หาทางออก หวังทำความเข้าใจ ถอยคนละก้าว ทส.มาเพื่อแก้ปัญหา ไม่ใช่เพิ่มปัญหาแน่นอน”
รมว.วราวุธ แถลงกรณีบ้านโป่งลึก-บางกลอย ตั้ง คกก. หาทางออก หวังทำความเข้าใจ ถอยคนละก้าว ทส.มาเพื่อแก้ปัญหา ไม่ใช่เพิ่มปัญหาแน่นอน”
“รมว.วราวุธ แถลงกรณีบ้านโป่งลึก-บางกลอย ตั้ง คกก. หาทางออก หวังทำความเข้าใจ ถอยคนละก้าว ทส.มาเพื่อแก้ปัญหา ไม่ใช่เพิ่มปัญหาแน่นอน”
วันที่ 10 กุมภาพันธ์ 2564 เวลา 13.30 น. นายวราวุธ ศิลปะอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ได้แถลงถึงแนวทางการแก้ไขปัญหา กรณีบ้านโป่งลึก-บางกลอย ณ ห้องแถลงข่าวกระทรวงทรัพยากรธรรมชาติและสิ่งแวดล้อม โดยนายวราวุธ กล่าวว่า “กระทรวงฯ ไม่ได้นิ่งนอนใจต่อปัญหาความเดือดร้อนของพี่น้องประชาชน และขอยืนยันว่าทุกคนคือประชาชนคนไทยเช่นกัน ซึ่งขณะนี้ได้มีการตั้งคณะกรรมการเพื่อศึกษาแนวทางแก้ปัญหาขึ้นมาแล้ว และเชื่อมั่นว่าจะสามารถหาทางออกร่วมกันได้ โดยไม่ต้องใช้กฎหมายแต่จำเป็นต้องอาศัยการทำความเข้าใจ และการถอยกันคนละก้าว”
สำหรับพื้นที่ใจแผ่นดินนั้น เป็นพื้นที่ที่มีความอ่อนไหวในด้านความมั่นคง เนื่องจากอยู่ชิดแนวเขตชายแดนและอยู่ในพื้นที่อุทยานแห่งชาติแก่งกระจาน จึงมีความจำเป็นที่จะต้องขอให้ประชาชนที่อยู่อาศัยในพื้นที่ดังกล่าว ย้ายลงมายังพื้นที่บ้านกลอย โดยหน่วยงานที่เกี่ยวข้องได้มีการจัดสรรที่ดินทำกินกว่า 1,300 ไร่ ไว้รองรับ นอกจากนั้น ส่วนราชการในพื้นที่ รวมถึงมูลนิธิต่าง ๆ ได้เข้าไปจัดการเรื่องระบบสาธารณูปโภค รวมไปถึงพัฒนาอาชีพและสร้างความเป็นอยู่อีกด้วย
ปัจจุบัน ประชาชนส่วนใหญ่ที่ย้ายถิ่นฐานลงมาอยู่บ้านบางกลอยนั้น มีคุณภาพชีวิตที่ดีขึ้น จนถึงทุกวันนี้มีรายได้ครัวเรือนเกือบแสนบาทต่อเดือน “ผมขอเรียนว่า กว่า 90% ที่ทางภาครัฐได้เยียวยาและดูแลไปนั้น ผมถือว่า เราได้เดินทางมาไกลมากแล้ว แต่ก็ยังเหลืออีกส่วนหนึ่ง ที่เรายังต้องมาหากลไกเยียวยาพี่น้องประชาชน ให้ได้รับความพึงพอใจเช่นกัน โดยกระทรวงทรัพยากรธรรมชาติและสิ่งแวดล้อม เรามาเพื่อแก้ปัญหา มิได้เข้ามาเพื่อสร้างปัญหาเพิ่มเติมให้กับพี่น้องประชาชน และคณะกรรมการที่กระทรวงตั้งขึ้น จะได้เร่งศึกษาข้อมูล เพื่อช่วยเหลือประชาชนที่ยังได้รับผลกระทบอยู่ให้เร็วที่สุดต่อไป” นายวราวุธ กล่าวในช่วงท้าย
วันพุธที่ 10 กุมภาพันธ์ 2564
เร่งขับเคลื่อนการดำเนินโครงการยกระดับแปลงใหญ่
กระทรวงเกษตรฯ เร่งขับเคลื่อนการดำเนินโครงการยกระดับแปลงใหญ่ด้วยเกษตรสมัยใหม่และเชื่อมโยงการตลาด
นายอำพันธ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมหารือการดำเนินโครงการยกระดับแปลงใหญ่ด้วยเกษตรสมัยใหม่และเชื่อมโยงการตลาด ณ ห้องประชุมกระทรวงเกษตรและสหกรณ์ โดยมีผู้เข้าร่วมประชุมประกอบด้วยผู้แทนหน่วยงาน 6 หน่วยงาน ได้แก่ กรมส่งเสริมการเกษตร กรมปศุสัตว์ กรมประมง กรมการข้าว กรมหม่อนไหม และการยางแห่งประเทศไทย ซึ่งขณะนี้มีแปลงใหญ่ที่มีความพร้อมและแจ้งความประสงค์เข้าร่วมโครงการผ่านระบบ CO-Farm แล้ว จำนวน 1,538 แปลง และจดทะเบียนวิสาหกิจชุมชนฯ แล้ว จำนวน 376 แปลง โดยที่ประชุมได้สั่งการให้หน่วยงานเร่งดำเนินการในส่วนต่าง ๆ ได้แก่ 1) ให้หน่วยงานตรวจสอบความซ้ำซ้อนกิจกรรมของกลุ่มแปลงใหญ่ที่เข้าร่วมโครงการ และรายงานให้ฝ่ายเลขาฯ (กรมส่งเสริมการเกษตร) ทราบภายในวันพุธที่ 17 กุมภาพันธ์ 2564 2) มอบหมายกรมส่งเสริมการเกษตรจัดทำสื่อประชาสัมพันธ์สร้างการรับรู้เรื่องที่เกี่ยวข้องกับโครงการในประเด็นคำถามที่พบบ่อย เพื่อให้ทุกกรมและหน่วยงานที่เกี่ยวข้องได้นำไปทำความเข้าใจกับผู้ปฏิบัติงานในระดับพื้นที่อย่างถูกต้องในทิศทางเดียวกัน และ 3) มอบหมายกรมส่งเสริมการเกษตรสนับสนุนทีมงานในระดับจังหวัด/อำเภอ พร้อมทั้งสนับสนุนการสร้างการรับรู้ร่วมกับหน่วยงานที่เกี่ยวข้อง
ทั้งนี้ กรมส่งเสริมการเกษตรได้กำหนดจัดประชุมชี้แจงการดำเนินโครงการฯ ผ่าน VDO Conference ให้กับหน่วยงานที่เกี่ยวข้องในระดับภูมิภาค ในวันที่ 23 กุมภาพันธ์ 2564 ที่จะถึงนี้ โดยได้ให้ทุกหน่วยงานที่เกี่ยวข้องในระดับภูมิภาคเข้ารับฟังการประชุมดังกล่าวอย่างพร้อมเพียงเพื่อการรับรู้ในทิศทางเดียวกัน
วันพุธที่ 10 กุมภาพันธ์ 2564
ดีอีเอส หารือเวที TOP EXECUTIVES ครั้งที่ 2/2564 เตรียมข้อมูล เพื่อรองรับการอภิปรายไม่ไว้วางใจ
ดีอีเอส หารือเวที TOP EXECUTIVES ครั้งที่ 2/2564 เตรียมข้อมูล เพื่อรองรับการอภิปรายไม่ไว้วางใจ
เมื่อวันที่10กุมภาพันธ์ 2564 นายพุทธิพงษ์ปุณณกันต์รัฐมนตรีว่าการกระทรวงดิจิทัลเพื่อเศรษฐกิจและสังคมเป็นประธานการประชุมTOP EXECUTIVESครั้งที่2/2564โดยมีนางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมพร้อมด้วยผู้บริหารจากหน่วยงานในสังกัดกระทรวงดิจิทัลฯร่วมหารือการเตรียมความพร้อมประเด็นที่เกี่ยวข้องบทบาทภารกิจของกระทรวงดิจิทัลฯตามนโยบายของพล.อ.ประยุทธ์จันทรโอชานายกรัฐมนตรีและรัฐมนตรีว่าการกระทรวงกลาโหมที่มอบหมายให้กระทรวงต่างๆเตรียมข้อมูลให้พร้อมเพื่อรองรับการอภิปรายไม่ไว้วางใจที่จะมีขึ้นในช่วงสัปดาห์หน้าระหว่างวันที่16–19กุมภาพันธ์2564 ณห้องประชุมMDES 1ชั้น9กระทรวงดิจิทัลเพื่อเศรษฐกิจและสังคม
***********